
Pisati o poslaniku Muhammedu, alejhisselam,​[1] znači spajati različita razdoblja u vremenu i različita mjesta u prostoru. Pisati o poslaniku Muhammedu ne znači samo zapisivati povijest, već je to i osluškivanje govora sadašnjega vremena, očima uprtim u budućnost. Pisati o poslaniku Muhammedu u Europi ne znači dovesti ga u Europu, usput ga oblačeći u europsko odijelo, već znači ponuditi Europi da se prepozna u toponimima njegovoga života, nalazeći tako odgovore na svoja pitanja. 

Muhammedov život, koji je dramatično promijenjen u četrdesetoj godini, iznimno je sadržajna i precizno dokumentirana priča. U četrdesetoj godini njegovoga života početak je kraja. Započet je proces Objave, posljednji takav proces u povijesti čovječanstva, a Muhammed je odabran kao posljednji Božji Poslanik. Taj proces Objave kroz dvadeset i tri godine poslaničke misije kompletirat će Kur'an, temelj života muslimana. Razumijevanje Kur'ana bilo je od ključne važnosti za muslimane kroz povijest, a do tog razumijevanja najlakše se dolazilo temeljitim promatranjem Muhammedovog života što je dovelo do iznimne dokumentiranosti istoga. Biografije Muhammeda su brojne i prisutne na mnogim jezicima svijeta. Zbirke hadisa, pisane i sastavljane kroz povijest, sadrže tisuće predaja koje opisuju ono što je Muhammed činio, govorio, šutnjom odobrio, kao i predaje o njegovim fizičkim i moralnim osobinama i te predaje predmet su brojnih analiza. Proces Objave analiziran je, između ostaloga, i analizom „povoda objave“ (esbabu-n-nuzul) određenih dijelova kur'anskog teksta, u želji da se objasni kontekst dolaska tih dijelova Objave tijekom Muhammedovoga života.

Cilj ovoga djela je spajajući navedene izvore formirati opću kronologiju događaja u Poslanikovom životu, prateći kronologiju procesa Objave (počevši od okolnosti dolaska prve Objave), a sve sa svrhom analize utjecaja Objave na način života i razmišljanja unutar Muhammedovoga društva. Nije cilj ponuditi detaljan pregled Muhammedove biografije s opisom svih društvenih okolnosti, uz odgovaranje na sva istraživačka pitanja koja bi potencijalno mogla biti postavljena tijekom proučavanja njegovoga života. Za detaljne biografije preporučujem djela navedena u bibliografiji, a koja su korištena pri pisanju ovoga djela.  Svaka biografija navedena na tom popisu nudi specifičan pristup događajima u životu Poslanika i na tom popisu ukratko sam opisao što te biografije nude. 

Proces Objave živ je proces koji je uključen u Muhammedove životne događaje i događaje njegovoga društva. Objava je komentirala društvene događaje, sudbine i razmišljanja pojedinaca, svjetske događaje, uz sve to vodeći publiku kroz (ne)poznatu hijeropovijest, pozivajući ih na širenje dobra, a sprječavanje zla i podsjećajući ih na odgovornost nakon završetka života na ovome svijetu. Odnos suvremenika i sljedbenika poslanika Muhammeda  prema Objavi bio je živ, nalazili su sebe u tekstu Kur'ana, vidjeli su svoje prijatelje, poznanike, protivnike, pretke, geografski i povijesno bliže i dalje ljude, živjeli su sudbine ranijih naroda, uživali u tekstu Kur'ana... Ipak, kur'anskim tekstom izbjegnuta je potpuna kontekstualnost, tj. izričaj Kur'ana je općenit, iako je Muhammedu objavljen u specifičnome kontekstu. Ovaj pokušaj praćenja kronologije Objave i utjecaja Objave na tadašnje društvo nema za cilj značenjsko omeđivanje Teksta Objave i ograničavanje na određeni vremensko – prostorni kontekst. Potrebno je izbjeći isključivost u tumačenju Teksta u situaciji kada bi ta isključivost mogla biti uzrokovana poznavanjem određenoga događaja povijesno vezanog za proces Objave. No kontekst je potrebno uzeti u obzir u smislu dodavanja dimenzije iznimnim dubinama razumijevanja kur'anskoga teksta. Poznavanje konteksta je obogaćivanje, a nikako ograničavanje.​[2]

Prvi dio bavi se razdobljem procesa Objave tijekom Muhammedovoga boravka u Mekki, a drugi dio počinje pred sami njegov dolazak u grad Jesrib, kasnije nazvan Medinetu-n-nebijj (Grad Vjerovjesnika). U prvome dijelu Muhammed, ranije poznat u svome društvu kao povjerljiva, pouzdana, mirna, povučena, materijalno osigurana osoba okrenuta skladnom obiteljskom životu, postaje društveni aktivist koji u kontekstu toga društva poziva na širenje pozitivnih vrijednosti (od samoga početka kroz prizmu tevhida – monoteizma), svjestan teškoga stanja vlastitoga društva koje biva iznutra izjedeno nepravdom i, između ostaloga, agresivnim materijalizmom. On poziva na odgovorno ponašanje, jednakopravnost unutar društva i na ukidanje diskriminacije po različitim osnovama. Za razliku od mekkanskoga razdoblja koje je snažnije orijentirano na individualni napredak prema navedenim vrijednostima, medinski kontekst postavlja šire principe koji pomažu zajednici u cjelini da provodi ono što misija zahtijeva od njih od početka, tj. postaju „društvo pobožnosti“, prikazano kroz moralne vrline. 

Tehnički, knjiga je podijeljena na poglavlja u skladu s razdobljima u procesu Objave. Poglavlja nose nazive po onome na čemu je naglasak Objave u tom razdoblju, a podnaslov poglavlja donosi kraće objašnjenje naziva. Poznato je da nije moguće s punom sigurnošću kronološki posložiti proces Objave, ali ću se u tom pokušaju služiti dostupnom literaturom, u nadi da će greške u kronološkom navođenju procesa Objave biti svedene na minimum. Uz to, potrebno je naglasiti da nije cilj ovoga djela baviti se detaljnim tumačenjem (tefsirom) svih ajeta i sura​[3] koje se spominju u tekstu, već će se pristupiti tumačenju jednoga dijela kur'anskih ajeta u kontekstu kronološkoga praćenja Objave. U nekim dijelovima, ovisno o načinu razvoja događaja i o potrebi da se naglase neki dijelovi Objave, navodit će se tekst cijele sure ili njezinoga većega dijela, a u većini slučajeva citirat će se nekoliko ajeta iz jedne sure ili će biti naveden samo okvirni tematski pregled sure. Pri komentiranju ili isticanju naglaska određenih dijelova Objave, pokušao sam opisati osjećaje slušatelja te Objave u historijskom kontekstu kad je objavljena. Svrha toga je, svakako, pomoći čitatelju da se približi značenju teksta Objave i da formira vlastiti doživljaj onoga što čita/sluša. Za  potpuni doživljaj preporučuje se slušanje učenja toga kur'anskoga dijela u originalu na arapskome jeziku. Naravno, za punu sliku cjelokupnoga kur'anskoga teksta, preporučuje se detaljno proučavanje istoga, uz korištenje dostupne egzegetske literature. 

U pisanju ovakvoga djela, kao i pri kasnijem čitanju, izazov je zadržati na umu tijek događaja, bez pretjeranoga opterećivanja detaljima koji bi „zagušili“ generalnu sliku. Tijekom dvadeset i tri godine misije poslanika Muhammeda pojavljuje se ogroman broj osoba čije bi detaljne životne priče bilo iznimno teško pratiti usporedno s tijekom Objave. Svi oni živjeli su svoje živote, imali svoje radosti, tuge, unutarnje borbe, ljutnje... Promatramo ih kao ljudska bića koja su, u datom kontekstu, dala sve od sebe da, vođeni Objavom, ostvare najviša moralna načela. To nije uvijek bilo lako.

Dodatni podaci, svojstveni metodama istraživanja u islamskim znanostima, a potrebni čitateljima koji su dodatno zainteresirani za znanstvene izvore i metodološka objašnjenja odabira preferiranog mišljenja, nalaze se u dodacima 2 i 3. 

U dodatku 2 nalazi se objašnjenje metodologije za formiranje kronologije, kao i sama predložena kronologija. U dodatku 3 nalazi se detaljnije razmatranje različitih mišljenja uz navođenje dijela tekstova hadisa na koje se poziva u tekstu knjige. 

Što se tiče numeriranja kur'anskih sura i ajeta, oni su citirani tako da bi olakšali snalaženje u kur'anskome tekstu, pa se navodi i redni broj sure, kao i njezino ime, uz redne brojeve citiranih kur'anskih ajeta. Što se tiče prijevoda značenja kur'anskoga teksta, najvećim dijelom koristio sam kombinaciju prijevoda Muhammeda Asada i Besima Korkuta, uz vlastite intervencije, a uglavnom u formi stilskih rješenja. Pri transkripciji arapskih imena i ostalih arapskih riječi tekst je prilagođen da bi se čitatelju olakšao izgovor. 

Zahvaljujem Uzvišenome Allahu što mi je omogućio da se družim s Njegovom Knjigom i obogatim svoj doživljaj na neiscrpnom izvoru Njegove riječi. Nakon toga zahvaljujem svima onima koji su pomogli u pisanju i izdavanju ove knjige. 

Zahvaljujem muftiji i predsjedniku Mešihata Islamske zajednice u Hrvatskoj akademiku Azizu ef. Hasanoviću koji je svesrdno podržao izdavanje ove knjige i pristao napisati recenziju. 

Zahvaljujem dekanu Fakulteta islamskih nauka u Sarajevu prof. dr. Zuhdiji Hasanoviću koji je, također, napisao recenziju i koji je izrazio svoju podršku za nastajanje ove knjige, dok je ona još bila u početnoj fazi. Ta podrška bila je dodatni poticaj za nastavak rada na ovoj knjizi. 

Zahvaljujem svojim roditeljima, majci Nuri i ocu Kemalu, na svoj ljubavi, pomoći i podršci, kao i braći Mirsadu i Nihadu i njihovim obiteljima. Naravno, rad na ovoj knjizi ne bi bio moguć bez podrške supruge Nejre i sina Muhammeda, koji su često morali biti strpljivi tijekom dugih sati rada na knjizi. 

Također, zahvaljujem svima koje sam konzultirao tijekom rada na ovoj knjizi i koji su svojim komentarima, savjetima, smjernicama i uvidima omogućili da se tekstu knjige dodaju mnoge informacije i zaključci. Tu bih istaknuo sljedeća imena: mr. Mirza ef. Mešić i muallima Emina Mešić, Jusuf ef. Džafić, prof. Saudin Cokoja, dr. Nezir Halilović, dr. Salih Fočo, dr. Adnan Fočo, Denis Rizvić, Mirza ef. Delić. 

Zahvaljujem svim svojim učiteljima i profesorima u čijem znanju i umijeću prenošenja znanja sam uživao. 

Molim sve one koje imenom nisam naveo da mi oproste, a dragoga Boga molim da ih sve nagradi za njihovu pomoć. Molim Allaha da primi trud u pisanju ove knjige i da to upiše u dobra djela.

Vrijeme je tame, pred samu zoru. Tama je posvuda. Kipovi se nalaze oko građevine Ka’be u Mekki. Žrtvenici kraj tih kipova još su krvavi od žrtava prinesenih na tome mjestu, grobovi žive zakopane ženske djece u pustinjskom pijesku još su svježi. Ti grobovi kriju osjećaj sramote očeva koji ih ubiše. 

U dubokoj tami toga društva svjetlo jednoga čovjeka je sijalo. Nazvali su ga El Emin – Pošteni, Pravedni. Njegovo je ponašanje bilo drugačije, nije uživao u onome u čemu su oni uživali, nije radio ono što su oni radili. On se pitao... 

Pitao se odakle tolika nepravda u društvu, zašto žene nemaju prava, zašto su slabi potlačeni, zašto je samo ekonomska moć donosila prednost? Udaljavao se od atmosfere takvoga društva, tražio je odgovore u razmišljanju. Razmišljao je o rješenjima, udaljen od društva, onako kako su to ljudi činili u povijesti – samoća je uvijek davala priliku za razmišljanje. Samoća je donosila odgovore i ispunjavala nadom. Takav je bio četrdesetogodišnji Muhammed ibn Abdullah, pouzdanik mekkanskoga društva. 

Bez oca je ostao prije negoli se rodio, majka mu je umrla kad je imao šest godina, a od voljenoga i uglednoga djeda, koji je umro kada je imao osam godina, preuzeo ga je amidža Ebu Talib. Izgrađen kroz teškoće, ugled je stekao poštenjem i mirnoćom, a oženio se u dobi od 25 godina i to Hatidžom bint Huvejlid. Žudio je za pravdom, htio je društvo građeno na vrlinama.

Njegova draga Hatidža bila mu je podrška. Ona je bila uspješna trgovkinja koja je prepoznala poštenje u svome zaposleniku Muhammedu i ponudila mu brak, iako je bila starija od njega. U bračnome životu razumjela je njegove nemire. Kako je uobičavao, hranio je siromahe na svome putu prema pećini izvan Mekke u kojoj je provodio vrijeme u mjesecu ramazanu. Promišljao je o stvaranju i nestanku. Nemir ga je ispunjavao, društvene vrijednosti oko njega nestajale su pod plaštom materijalnoga bogatstva. Kipovi su mu, kao nekakva nejasna predstava viših bića, bili daleki i neprihvatljivi. Znao je da postoji Allah u kojega vjeruje i njegov narod, nazivali su Ga Stvoriteljem svega, ali što dalje? Život ima veći smisao, ali nije znao kojim putem krenuti. 

وَوَجَدَكَ ضَالًّا فَهَدَى

„Našao te (Gospodar u takvom stanju) da si izgubljen bio, pa te uputio.“ (Ed Duha, 93:7) ​[4]

​

TEVHID (1. – 3. godina poslanstva)

(U središtu misije Objave je tevhid – strogi monoteizam, iz kojega proizlazi cjelokupni islamski svjetonazor)

Muhammed je razmišljao u pećini Hira, a u središtu njegovoga grada bila je Ka'ba, sveta Božja kuća unutar i oko koje su bili kipovi. Bila je to sveta građevina, a nikako joj nije priličilo to što je ispunjena kipovima. Kada bi izašao ispred pećine, vidio bi Ka'bu s ovoga udaljenoga mjesta u brdima. Gledajući je u dolini, pitao se što zaista priliči toj kući. Ušao je ponovno u pećinu, sjedio je razmišljajući i, ponesen mislima, zadrijemao. Prenuo se iz sna, neka prisutnost bila je pred njim, osjećao je to, a glas mu se obrati: 

„Čitaj!“. On odgovori: 

„Ja ne znam čitati.“ Zašto se njemu govori da čita? On ne zna čitati!  U biti, tko to uopće njemu govori? Pritisnulo ga je, gotovo da dah izgubi, a taj glas koji mu se obraćao ponovi: 

„Čitaj!“.  

Odgovorio je na isti način, a strah je rastao. Srce je užurbano kucalo. Što se događa?! Treći puta ga je iznimno snažno pritisnulo, a pritisak je trajao toliko dugo da je pomislio da će se onesvijestiti i glas je još jednom ponovio:

„Čitaj!“ i pritisak popusti s tim riječima. 

On odluči upitati: „A što da čitam?“. 

U tom trenutku izgovorene su veličanstvene riječi... Pojavile su se u vremenu i prostoru, potpuno su različite od bilo čega što je Muhammed dotad izgovarao i mislio. Te riječi početak su odgovaranja na sve njegove dvojbe, početak upute, početak vodstva kroz život, početak obnove društva, početak vremena sreće. Te riječi glase: 

اقْرَأْ بِاسْمِ رَبِّكَ الَّذِي خَلَقَ ❂خَلَقَ الْإِنسَانَ مِنْ عَلَقٍ ❂اقْرَأْ وَرَبُّكَ الْأَكْرَمُ ❂الَّذِي عَلَّمَ بِالْقَلَمِ ❂عَلَّمَ الْإِنسَانَ مَا لَمْ يَعْلَمْ❂

„Čitaj s imenom Gospodara tvoga koji stvara, stvara čovjeka od ugruška. Čitaj, Plemenit je Gospodar tvoj koji poučava peru, poučava čovjeka onome što nije znao.“ (El Alek, 96:1-5)​[5]

Snaga tih riječi pritisnula je unutrašnjost Muhammeda, nije razumio što se dogodilo, zabrinuo se za sebe. Riječi? Riječi su ostale uklesane u njega kao u kamen. 

Čitaj! Kako da on čita? U ime tvoga Gospodara! Tko je Gospodar? Tko je Onaj koji stvara? Kakvo poučavanje ga čeka? Što znače ove riječi?

Nije bio svjestan veličine događaja koji se upravo odvio. Odmah je požurio prema svojoj kući. Kada je hitajući ušao u kuću, Hatidža je vidjela strah i brigu u njegovim očima. Zatražio je da ga pokriju. Tako pokriven, skupljao je dojmove, a pred očima su mu bile slike nedavnog događaja. Nježnost zabrinute supruge, koja je bila uz njega, postupno ga umiri i on joj, još uvijek pod snažnim dojmom događaja, ispriča što se dogodilo. Hatidža je shvatila razlog njegovoga straha. Strahovao je da je poludio, da su ga obuzeli džinni, zli duhovi za koje je narod njegovoga grada govorio da opsjedaju pećine po okolnim brdima i napadaju ljude. Odgovor Hatidže, njegove supruge koja ga je najbolje poznavala, govori o tome kakva je on bio osoba: 

„Ne boj se! Raduj se! Allah te neće nikada poniziti niti napustiti, jer ti njeguješ rodbinske odnose, istinu govoriš, daješ i pomažeš siromahe, gostoljubiv si i pomažeš one koji zastupaju istinu.“ 

Drugim riječima, odviše si dobar da bi se nešto tako loše dogodilo tebi. Muhammed joj to nikad nije zaboravio, nikad nije zaboravio tu njezinu podršku i ove pozitivne riječi. Nije zaboravio kako ga je umirila u ovom trenutku i kako mu je pomagala kasnije. Njegove riječi o njoj, kasnije kroz život (i nakon njezine smrti), izraz su romantike u društvu koje ženu nije poštovalo na razini dostojnoj ljudskog bića. 

Muhammed je bio miran, povučen čovjek nježne duše, a Hatidža je bila i ostala njegova najveća podrška. Muhammed je kasnije u misiji osjećao iznimnu bol i žalost zbog užasnih postupaka njegovoga naroda koji ga je nazivao svakakvim imenima, vrijeđao i maltretirao na različite načine.

Hatidža ga nije samo riječima smirila na početku Objave, poželjela je učiniti i korak više pa ga je odvela kod svoga rođaka Vereke ibn Nevfela, jednoga od rijetkih učenih ljudi u Mekki. Ovaj učeni čovjek, koji je oslijepio zbog starosti, poznavao je fenomen poslanstva preko ranijih Božjih objava koje je, jednim dijelom, proučavao. Saslušao je Muhammedovu priču pažljivo pa mu je pokušao ponuditi objašnjenje:

„Tako mi Onoga u čijoj je ruci Verekina duša, ti si poslanik ovoga naroda, došao ti je Veliki Namus​[6] koji je dolazio i Musau...“

Ove riječi ostadoše u zraku. Muhammed je još uvijek razmišljao o njima pokušavajući shvatiti što ovo sve znači, a Vereka reče nešto što je dodatno iznenadilo Muhammeda: 

„Da sam barem mladić u snazi, da barem budem živ, pa ti pomognem, kad te tvoj narod protjera“. 

„Zar će me protjerati?“ upita iznenađeno Muhammed. 

„Da“, odgovori Vereka, „nikad nijedan čovjek nije došao s onim s čime si ti došao, a da nije bio maltretiran. Ako budem živ, pomoći ću ti koliko god budem mogao“.​[7]

Muhammeda je iznenadilo mišljenje da će ga protjerati narod čijim je dijelom bio. Taj narod, koji ga je poštovao... Istina, bio je to narod s kojim se nije slagao u mnogim njihovim postupcima i navikama, ali to je, ipak, njegov narod s kojim je živio... Počeo je naslućivati razmjere misije koja mu slijedi. Muhammed nije znao sudbine ranijih poslanika, nije znao da su poslanici proživljavali odbačenost i isključenost zato što su bili pravednici u teškim vremenima. 

Kakav je bio narod Mekke? Kakav je to bio grad? Mekka je grad koji posljednjih nekoliko generacija vrvi životom. Unatrag nekoliko generacija ovaj je grad spojio svoj ugled kod hodočasnika Ka'bi s rastućim trgovačkim utjecajem i tragovi toga sve su se više primjećivali. Ekonomski su napredovali, a zbog nejakoga moralnoga kodeksa nestajalo je istinske plemenske brige, nestajalo je samilosti, gotovo je nestalo međusobnoga potpomaganja, a sve se svodilo samo na jedan cilj - bjesomučno bogaćenje bez ikakvih granica. 

Muhammed se pitao zašto bi ga njegov narod protjerao ako bi im govorio o Gospodaru. Zar im se ne čini da nešto nije u redu s vjerom u kipove, s neredom koji vlada svuda u društvu oko njih?! Zašto bi ga protjerali, koji su to interesi kojima bi se on ispriječio? On je, ipak, jedan od njih, on je njihov, oni su njegovi. U ovom procesu koji ga je čekao, osobna drama i zapitanost prijeći će na razinu društvenoga djelovanja, ali u ovome trenutku unutarnji su ga osjećaji još uvijek vukli k samoći i povlačenju.

Razgovor s Verekom ga je donekle umirio, ali još je brinuo, još je osjećao strah, još se pitao hoće li taj Namus nastaviti dolaziti ili je to bio samo jedan slučaj. Hodao je jednom u blizini pećine Hira, duboko potresen svime što mu se događalo, duboko u svojim mislima... Opet je bio na brdu i začuo je glas iznad sebe. Podigao je pogled i vidio Namusa koji mu je došao u pećini Hira. Kao da je sjedio između neba i Zemlje. Obratio mu se i predstavio: 

„Muhammede, ja sam Džibril, a ti si Božji Poslanik“. 

Strah... Potrčao je opet svojoj kući... Zar opet, što sad učiniti? – pitao se pokriven u svojoj kući. Očito će se ponavljati dolasci Džibrila, shvatio je. I tad krenuše nove riječi Objave​[8]:

يَا أَيُّهَا الْمُدَّثِّرُ ❂ قُمْ فَأَنذِرْ❂ وَرَبَّكَ فَكَبِّرْ ❂وَثِيَابَكَ فَطَهِّرْ❂ وَالرُّجْزَ فَاهْجُرْ❂ وَلَا تَمْنُن تَسْتَكْثِرُ❂ وَلِرَبِّكَ فَاصْبِرْ ❂

„Pokriveni! Ustani i opominji! Gospodara svoga veličaj! Odjeću svoju očisti! Kumira se kloni! I nemoj svojim radom tražiti usluge za sebe​[9]! I za Gospodara svoga ustraj!“ (El Muddessir, 74:1-7)

Snažne riječi, konkretne upute, riječi koje odišu odlučnošću. Ton tih riječi nije bio slučajan, Muhammedu je trebao takav ton. Proces pripreme i razvoja je otpočeo. Opet se tu spominje Gospodar u jednini, u ovim kratkim ajetima spominje se čak dva puta, još uvijek nije izrečeno vlastito ime. Odlučne su to riječi koje pokazuju početak puta. Iz ovakvoga „nastupa“ Objave pri samome početku vidi se da Muhammed nije bio preporođen, nije bio obasjan svjetlom i takav hodio Mekkom, nije lebdio na oblaku radosti. Njega je ovo iskustvo duboko potreslo i bilo je potrebno vrijeme da se smiri unutar toga iskustva. 

Muhammedov odgoj, dugoročno gledano, treba rezultirati ispunjenom misijom, a ta ispunjena misija bila bi generacija ljudi koja će Allahovom čistom vjerom očistiti Ka'bu kao centar monoteizma, koja će pronijeti zemaljskom kuglom istinitu tevhidsku vjeru, koja će donijeti sreću ovoga i budućega svijeta naraštajima koji slijede. Još ta slika nije bila potpuna, još misija nije bila definirana u Muhammedovim očima, još nije znao kojim će ga putem povesti ovo što je upravo pokrenuto. Nastavkom Objave uklanjaju se njegovi strahovi za vlastito mentalno zdravlje i iznova se potvrđuje da je on najbolji izbor za ovu misiju: 

ن وَالْقَلَمِ وَمَا يَسْطُرُونَ❂مَا أَنتَ بِنِعْمَةِ رَبِّكَ بِمَجْنُونٍ❂وَإِنَّ لَكَ لَأَجْرًا غَيْرَ مَمْنُونٍ❂وَإِنَّكَ لَعَلى خُلُقٍ عَظِيمٍ❂

„Nun, Tako Mi pera i onoga što oni pišu, ti nisi, milošću Gospodara svoga, lud; ti ćeš, sigurno, nagradu neprekidnu dobiti, ti si, nesumnjivo, veličanstvenog ponašanja.“ (El Kalem, 68:1-4)

Donekle umiren i uvjeren, osjetio jeda nije lud, odabran je. Gospodar ga je odabrao. On ga i hvali, kaže mu da je njegovo ponašanje veličanstveno, da je vrlo pozitivna osoba najljepšega odgoja. 

Misija je mogla početi i počela je, odmah tu u njegovoj kući. Pozvao je Hatidžu bint Huvejlid, svoju suprugu, vjernu podršku i oslonac, da ga slijedi i ona je prihvatila njegov poziv, povjerovala je u njegovo poslanstvo. Neki raniji poslanici, kako će se to kroz Objavu kasnije saznati, nisu bili te sreće, nisu imali snažnu podršku unutar svoje kuće. Supruge ranijih poslanika Nuha i Luta nisu prihvatile poziv svojih muževa i nikada se ne može znati na čiju se podršku može računati sve dok se ne krene s misijom. Glas se javljao Muhammedu i u sljedećim danima, osjećao je prisustvo, ali nije bio siguran što da radi, kako da postupi. Ako bi hodao, kad bi osjetio približavanje glasa, nesigurno bi ubrzao korak, ni sam ne znajući u kojem smjeru ubrzava... Vereka, koji je ubrzo nakon ovog razgovora umro, savjetovao je Muhammedu:

„Nemoj bježati od toga glasa, stani na mjestu, osluhni što će ti reći“. 

Muhammed ga je poslušao i sljedeći put, kad je to osjetio, kad je čuo poziv, umirio se, osluhnuo taj glas koji ga je dozivao i glas mu reče, donoseći nastavak Objave: 

الْحَمْدُ للّهِ رَبِّ الْعَالَمِينَ❂الرَّحْمـنِ الرَّحِيمِ❂مَالِكِ يَوْمِ الدِّينِ❂إِيَّاكَ نَعْبُدُ وإِيَّاكَ نَسْتَعِينُ❂اهدِنَــــا الصِّرَاطَ المُستَقِيمَ❂صِرَاطَ الَّذِينَ أَنعَمتَ عَلَيهِمْ غَيرِ المَغضُوبِ عَلَيهِمْ وَلاَ الضَّالِّينَ❂

„Sva hvala i zahvala pripadaju Allahu, Gospodaru svih svjetova, Milostivom, Samilosnom, Vladaru Dana Sudnjeg. Tebe (Allaha) obožavamo i od Tebe pomoć tražimo. Uputi nas Pravim putem, putem onih koje si blagodario, a ne putem onih na koje si se rasrdio niti zalutalih.“ (El Fatiha, 1:1-7)

Ova Objava sišla je iz riznice Allahovoga prijestolja i postala sura na početku Kur'ana. Nijedan musliman neće moći obaviti namaz​[10] bez Fatihe. Svatko tko otvori Kur'an na početku će naći hvalu i zahvalu Allahu, jer je to temelj svakoga djela i to formira mentalitet u jednome posebnome smjeru, a to je smjer zahvalnosti. Nalaženje razloga za zahvalnost Bogu na početku je ove sure i to se ponavlja svakodnevno jer se u životu muslimana namaz obavlja pet puta na dan u različitim dijelovima dana i noći, a svaki rekat​[11] svakoga namaza sadrži riječi „Pohvala i zahvala Allahu“. Ovo jasno ističe vrlo važan princip: optimizam je u korijenu poslaničke misije, a samim time i u korijenu gledanja na život svakoga muslimana. 

Ova sura je i predstavljanje Allaha dž.š., a kasnije će razdjelnica između kur'anskih sura postati Bismillah​[12] koja se nalazi na početku svake sure (osim sure Tevbe, o čemu će biti govora kasnije). U El Fatihi zatim slijedi predstavljanje Allaha (već pet puta u kronološkim počecima rane Objave spomenutog kao Rabb​[13]). Ime Allah Arapima je bilo poznato, no sada im se On predstavlja kao Gospodar svega, kao Vladar Sudnjega dana, Dana na kojem će svako ljudsko biće biti pozvano na odgovornost za svoja djela, koji je odredio da čovjek samo Njemu treba činiti ibadet​[14] (robovati) i samo od Njega tražiti pomoć. Tevhid (isključivi monoteizam – vjera u samo Jednog, Jedinog Boga) kao koncept je od samoga početka neodvojiv od islama. Tevhid nije samo teorijski koncept ili samo usmeni iskaz vjere u Jednoga Boga. Tevhid je način života koji se odražava na sve sfere života​[15]. Ako se ograničimo na trenutni kontekst u Muhammedovoj životnoj priči, taj koncept je, primjerice, uklanjao sa scene sva božanstva koja su postojala u mekkanskom društvu, sva obožavanja mimo obožavanja Njega prestaju. Jedna od implikacija ovakvoga vjerovanja je sljedeća: samo On se uzdiže iznad svega drugoga, a svi ljudi se redaju u jednake redove (simbolički prikazano u kasnijim zajedničkim obavljanjima namaza). Ti jednaki ljudski redovi nezamislivi su u mekkanskom društvu prepunom odvajanja siromašnih i bogatih, uglednih i manje uglednih obitelji, starosjedioca i doseljenika... Redovi u molitvi naznaka su smjera kojim se treba kretati, a to je smjer jednakosti. 

Da bi bilo koji čovjek uspio u životnome procesu življenja tevhida, potreban je pravac kretanja, tj. Uputa. Uputa se traži od Allaha inikada s tim molbama ne treba prestati, pravi put treba čuvati i dušu držati na oprezu, da duša ne izgubi taj put. Uputa Pravim putem u Fatihi je definirana kao Božja blagodat i eto odmah razloga da vjernik bude zahvalan.

Muhammed je poznavao svoje društvo, znao je ljude oko sebe i prepoznao je sebi najbližega suradnika. U ovoj ranoj fazi, dok još nije javno pozivao, pozvao je u islam dvije godine i nekoliko mjeseci mlađega prijatelja Abdullaha ibn Osmana, svima znanoga kao Ebu Bekr ibn Ebi Kuhafe. Kasnije će Muhammed reći da nikome nije ponudio vjeru, a da se nije premišljao, osim Ebu Bekra koji je odmah prihvatio ne sumnjajući u istinitost onoga što mu je njegov prijatelj rekao. Kako ga je Ebu Bekr i mogao odbiti? Bili su bliski prijatelji, poznavao ga je jako dobro, znao je sve kvalitete koje ovaj čovjek ima i da je s razlogom odabran biti Božjim Poslanikom. Deset godina kasnije, kada su mnogi ismijavali Muhammedov govor o tome kako je u jednoj noći putovao do Jeruzalema pa otamo kroz sedam nebesa, Ebu Bekr rekao je da mu on vjeruje i u nešto što je daleko veće čudo, a to je da Muhammedu silazi Božja objava. Tada je prozvan Istinoljubivi (Es Siddik).

Islam su prihvatili oni koji su izbliza promatrali Muhammedov život u njegovoj kući. Alija (Ali) ibn 'Imran​[16] živio je u Poslanikovoj kući. Muhammed ga je ranije uzeo k sebi da pomogne dobrom amidži Ebu Talibu u odgoju njegove djece zbog oskudice u kojoj su živjeli. Muhammed je preuzeo brigu o Aliji, a El Abbas ibn Abdul Muttalib, jedan od Ebu Talibove braće, o Džaferu. U Muhammedovoj kući bio je i Zejd ibn Haris, koji je u tu kuću došao kao rob koji je otkupljen pa poklonjen Hatidži još prije njezine udaje za Muhammeda. On je bio sluga u toj kući, a kada je Muhammed oženio Hatidžu pazio je Zejda kao svoga rođenoga sina pa su ga i zvali Zejd ibn Muhammed (Zejd, sin Muhammedov). Islam je kasnije ukinuo taj običaj da se posvojena djeca nazivaju po imenu usvojitelja. Svi oni prihvatili su islam. 

Alija ibn Ebi Talib, dječak od deset godina, ušao je nekoliko dana nakon početka Objave u sobu u kojoj su Muhammed i Hatidža upravo obavljali namaz onako kako im je tada bilo naređeno i kako je, u međuvremenu, Džibril poučio Muhammeda. Džibril ga je poučio abdestu (obrednom pranju kao izrazu fizičkoga čišćenja prije pristupanja obveznoj molitvi), a nakon toga ga je poučio i namazu. Namaz se tada obavljao dva puta dnevno, ujutro i predvečer. Ubrzo je u posebnu obvezu za Muhammeda ušao i noćni namaz, a o čemu će kasnije biti govora. Nakon što su završili namaz, Alija ih je upitao što su radili i Muhammed mu reče da je on poslanik. Alija, kao mladi dječak, poželi da se prvo posavjetuje s ocem Ebu Talibom o prihvaćanju nove vjere, a Muhammed reče da on ne bi htio da se ta vijest proširi pa ga zamoli da nikome ne govori. Alija tad odluči prihvatiti vjeru svoga amidžića Muhammeda, bez dodatnih konzultacija. 

Prva grupa muslimana oko poslanika Muhammeda bila je zanimljiva, a činili su je odrasla žena, odrasli muškarac, dijete i sluga. Ovakva šarolikost pokazala je univerzalnost, a ta univerzalnost postala je zaštitni znak islama u društvu u kojemu je vladao elitizam. Elite su vladale, niži slojevi bili su nevažni, a Muhammedov poziv svojom je širinom privlačio sve slojeve društva. Muhammedova misija kasnije je udarala upravo na taj elitizam koji je duboko pustio korijenje u Mekki i to je jedan od glavnih razloga oštrog suprotstavljanja mekkanskih uglednika islamu. Potrebno je reći da nadilaženje elitizma nije bilo plod formiranja grupe siromašnih koji su se okupljali oko Muhammeda, već je oko njega bilo vrlo šaroliko društvo, a ta univerzalnost kasnije je sve više dolazila do izražaja. Ono što ih je okupljalo bila je vjera u Jednoga Boga i u tim redovima postajali su potpuno jednaki i oni bogati i oni siromašni među njima. Tijekom Muhammedove misije razbijali su se klanovi koji bi se formirali oko bilo kakve veze koja nije dobročinstvo samo po sebi. Bratstvo se formiralo isključivo oko dobra (nikako oko materijalnoga interesa), jednakost je bila potpuna i različiti oblici monopola nisu dozvoljavani. Konačni poraz elitizma u Mekki uslijedio je u dvadesetoj godini Objave jednom nevjerojatnom slikom. Jedan od prvih muslimana, nekadašnji mekkanski rob tamne boje kože porijeklom iz današnje Etiopije, Bilal ibn Rebah, pozvao je na namaz proučivši ezan (poziv na molitvu) s krova Ka'be nakon Muhammedovoga ulaska u Mekku i nakon čišćenja Ka'be od kipova i drugih oblika mnogoboštva. Tako su nekadašnji nedodirljivi uglednici Mekke svojim očima gledali kako njihov nekadašnji rob stoji na njima svetoj Ka'bi očišćenoj od njihovih kipova i poziva na molitvu vjere koju dotada nisu priznavali. Bio je to poraz elitizma, a oko njih je stajala nova generacija toliko drugačijih ljudi. Ljudi odgojeni uz Muhammeda, pri kraju njegove misije, drugačije su se hranili, drugačije odijevali, drugačije ponašali prema ženama, djeci, pripadnicima drugih vjera, drugačiji su bili u borbi, drugačiji su bili u miru, drugačije su se odnosili prema znanju, drugačije su se ženili, udavali, razvodili, drugačiji su bili u gotovo svim dijelovima privatne i javne sfere života. Ovakva revolucionarna promjena jednoga društva na svim razinama unutar kratkoga razdoblja od dvadesetak godina poziva da bude detaljno proučena, a u svemu tome ih je vodila Objava. Daleko li se činila ta slika od Muhammedove kuće u kojoj su obavljani prvi zajednički namazi!

Muhammedova misija zahtijevala je od njega odlučnost i obraćanje Objave u ovim počecima ima jasan ton vrlo kratkih rečenica. U početku je Muhammed poučen kako postići odlučnost i kako dosegnuti jasnoću. Dolazi Objava: 

يَا أَيُّهَا الْمُزَّمِّلُ❂قُمِ اللَّيْلَ إِلَّا قَلِيلًا❂نِصْفَهُ أَوِ انقُصْ مِنْهُ قَلِيلًا❂أَوْ زِدْ عَلَيْهِ وَرَتِّلِ الْقُرْآنَ تَرْتِيلًا❂إِنَّا سَنُلْقِي عَلَيْكَ قَوْلًا ثَقِيلًا❂إِنَّ نَاشِئَةَ اللَّيْلِ هِيَ أَشَدُّ وَطْءًا وَأَقْوَمُ قِيلًا❂إِنَّ لَكَ فِي اَلنَّهَارِ سَبْحًا طَوِيلًا❂وَاذْكُرِ اسْمَ رَبِّكَ وَتَبَتَّلْ إِلَيْهِ تَبْتِيلًا❂

„Umotani! Probdij noć osim malog dijela, njezinu polovinu, malo manje ili malo više od tog i izgovaraj Kur'an pažljivo! Slat ćemo ti težak govor, a zaista je bdjenje noću vrlo umirujuće i (pomaže) jasniji govor. Danju, ti imaš mnogo posla, spomeni ime Gospodara tvoga i Njemu se u potpunosti posveti.“ (El Muzzemmil, 73:1-8)

Objava Muhammedu daje uputu da bdije noću obavljajući namaz, u određenoj mjeri, izgovarajući dotadašnju Objavu vrlo pažljivo. Tako mu u obvezu prelazi noćni namaz. Poziva ga se da odabere količinu pazeći da postigne navedeni cilj. Sve ovo potrebno je zato što će uslijediti „teške“ riječi koje će mu biti poslane. S tim riječima neće se biti lako nositi, misija nije lagana, slijede sve jači napadi protivnika, slijedi nerazumijevanje. Svaka promjena zahtijeva veliki trud. Ovo noćno bdjenje uz molitvu najbolje će te umiriti i najbolje ćeš zapamtiti, Muhammede, ono što ti je objavljeno ranije. Ojačat ćeš u zoru svoje misije, osnažit ćeš svoju vezu s Uzvišenim, zato čuvaj ovo noćno bdjenje. Ovaj dio Objave daje prelijep uvid u Muhammedovu psihologiju. On je u silnoj želji da što bolje obavi svoj posao duhom tražio način kako da istovremeno očuva ono što je najvrjednije (riječi Objave) i da bude maksimalno učinkovit u svome javnome djelovanju. Objavom je dobio uputu kako da bude maksimalno produktivan u ta dva cilja.

Muhammed je čuvao misiju u tajnosti, koliko je to bilo moguće, i ispočetka je pozivao samo najbliže ljude kojima je mogao vjerovati, a pomagao mu je i pratio ga je Ebu Bekr. Od početka misije pozivatelj je bila i Hatidža. Pozvala je u islam svoju susjedu Lubabu bint el Haris. Uloga Lubabe bint el Haris u povijesti islama je velika, a, ipak, njezino ime je malo poznato i rijetko se spominje. Njezin muž bio je El Abbas ibn Abdul Muttalib, Muhammedov amidža, poznati i uspješni trgovac začinima u Mekki. El Abbasovo prihvaćanje islama zanimljiva je i donekle misteriozna pričas obzirom na to da postoje vrlo različiti izvori koji njegovo prihvaćanje islama smještaju u potpuno različita razdoblja. Neki kažu da je prihvatio islam tek pri oslobođenju Mekke 630. godine, tj. pri kraju Muhammedove misije. Druga mišljenja njegovo prihvaćanje islama smještaju odmah iza Bitke na Bedru 624. godine, a neki čak i prije Hidžre, Muhammedovog preseljenja iz Mekke u Medinu 622. godine. Zanimljivo je da je El Abbas bio uz Muhammeda pri susretu na Akabi 621. godine kada se Muhammed  susreo s delegacijama Evsa i Hazredža (plemena iz Jesriba) i dogovarao s njima preseljenje u Jesrib nakon što je boravak u Mekki postajao sve teži. Odakle El Abbas ovdje, ako nije prihvatio islam i odakle, uopće, tolika misterioznost oko njegovog prihvaćanja islama? 

Moguće je da je Muhammed imao povjerenja u njega i da mu je vjerovao da neće izdati tajnu njegovih pregovora na Akabi oko iseljenja u Jesrib, iako osobno nije bio musliman. Druga mogućnost je da je El Abbas ibn Abdul Muttalib prešao na islam još i ranije, na samome početku Muhammedovoga poslanstva, ali je zbog svoga ugleda u mekkanskom društvu dolazio do korisnih informacija koje je prenosio Muhammedu, a do kojih ne bi mogao doći da je javno ispovijedio svoju pripadnost islamu. Kako god bilo, tri godine prije Hidžre, rođen je Abdullah ibn El Abbas, sin El Abbasa i Lubabe, veliki islamski učenjak i prenositelj hadisa. Lubaba je, dakle, prihvatila islam od njegovih najranijih dana, a ona čak navodi da se to dogodilo odmah sljedeći dan nakon Hatidže. Svoga sina Abdullaha ibn El Abbasa dovela je Muhammedu i njihovo druženje posebno se intenziviralo u nekoliko posljednjih godina Muhammedovoga života kada je Abdullah ibn El Abbas slijedio Muhammeda u stopu, gotovo bez ikakvoga odvajanja. 

U početku postupno je vjeru prihvatilo četrdesetak ljudi i u Mekki se pročulo da se nešto novo događa u gradu. Prvi muslimani namaz su počeli obavljati malo izvan grada, u zaklonu stijena, prije ulaska u dubine pustinje. Očito je iz povijesnih izvora da je islam postao, na neki način, javna tajna mekkanskoga društva.​[17] Pročulo se da postoji ta grupa ljudi koja se okuplja oko Muhammeda, da odbacuju kipove i vjeruju u Jednoga Boga, ali još uvijek nisu smatrani pretjerano važnim za društvene procese. Na grupu okupljenu oko Muhammeda gledalo se kao na družinu koja nema društvenu snagu zasmetati vladajućim elitama i, općenito, gledalo ih se kao zanimljivost u društvu koja će proći, nestati i biti zaboravljena. 

Dokaz da se Mekkom i okolicom pročulo za ovu grupu jest i slučaj Džunduba ibn Džunade. Ovo ime nije pretjerano poznato onima koji poznaju život ljudi oko Muhammeda, ali kad se kaže da je to osoba koju proučavatelji Poslanikovoga života znaju kao Ebu Zerr El Gifari, stvari postaju jasnije. On je bio iz plemena Gifar koje je živjelo izvan Mekke, preciznije se navodi da se njihovo boravište nalazilo na putu prema Jesribu. To pleme je, s obzirom na to da je živjelo izvan grada, imalo jedan gotovo isključiv izvor prihoda, a to je pljačkanje karavana koje su prolazile. Pleme Gifar bilo je zloglasno, odlično u borbi, vrlo hrabro i, naravno, vrlo opasno za sve putnike. Ovakvih plemena bilo je više širom Arapskoga poluotoka, a ovo pleme svoje područje djelovanja imalo je u blizini Mekke. Ebu Zerr u svom ranijem životu nekoliko puta je čuo u dugim razgovorima uz vatru, a  kakve su pustinjski ljudi voljeli, da se u različitim plemenima na Arapskome poluotoku (većinom židovskoga porijekla) spominje da bi se trebao pojaviti poslanik koji će propovijedati pravu vjeru i da ga je potrebno slijediti. Ebu Zerr, po prirodi vrlo odrješit čovjek, bistroga uma i jasnih ciljeva, odlučio je pomno osluškivati vijesti koje su kolale oko njega ne bi li načuo vijesti o pojavi takve osobe. Tako je jednoga dana, vrlo brzo nakon Prve objave, čuo da se pojavio netko tko sebe naziva poslanikom. Ovaj događaj nam dokazuje da je pojava Muhammeda kao poslanika bila na neki način poznata u društvu, jer kako bi drugačije ta vijest došla do jednoga pripadnika pljačkaškoga plemena koji živi izvan Mekke? Čim je čuo tu vijest, Ebu Zerr odlučio je da to istraži. Isprva je poslao svoga brata da istraži te vijesti, a brat se vratio s nepotpunim informacijama koje nisu zadovoljile Ebu Zerra i on odluči osobno otići u Mekku. Došao je u dvorište Ka'be i čekao. Znao je da će moći prepoznati poslanika kada ga vidi i doista, ubrzo je ugledao Muhammeda kako ulazi u dvorište Ka'be s Ebu Bekrom. Njih dvojica obavili su tavvaf (kruženje oko Ka'be) i Ebu Zerr im priđe. Ebu Zerr navodi da je on ovom prilikom pozdravio Muhammeda selamom​[18] i istaknuo mu svoju namjeru upoznavanja nove vjere kojoj je Muhammed poslanik. Muhammed upita Ebu Zerra:

„A odakle si?“

„Iz plemena Gifar!“ – glasno i odrješito reče Ebu Zerr.

Muhammed odmahnu rukama i u čudu prekri lice dlanovima. Ovaj pokret bio je izraz iznenađenja zbog toga što pripadnik plemena kao što je Gifar u ovako ranoj fazi Objave dolazi bez poziva pred njega i izražava svoju spremnost prihvatiti vjeru. Pripadnici plemena Gifar bili su pljačkaši, kriminalci, razbojnici, prava hodajuća opasnost. Nakon prvotnoga iznenađenja, oni su ostali neko vrijeme u razgovoru i Ebu Zerr prihvatio je islam. Ono što se dogodilo odmah nakon toga na najbolji način oslikava odrješitost Ebu Zerra po kojoj je bio poznat (kasnije kod nekih ljudi i nije bio previše omiljen zbog osobine da ponekad nediplomatično i predirektno izrazi ono što misli). 

Ebu Zerr odlučio je prekinuti šaputanja po Mekki i otvoreno istaknuti da on slijedi novu vjeru. To je i učinio u dvorištu Ka'be, a iznenađeni velikani plemena Kurejš kojima je mjesto okupljanja bilo pored Ka'be, ustadoše s namjerom da ga napadnu jer je remetio mir toga okruženja i njihove važne poslove ističući na sav glas, bezobrazno,pripadnost tamo nekoj vjeri. Okružili su ga i sve je bilo spremno za incident, ali reagirao je El Abbas ibn Abdul Muttalib. Vođen svojom trgovačkom mudrošću​[19], upozoravajući ih na mogućnost gubitka profita, on reče okupljenim velikanima Kurejša:

„Zar ćete napasti čovjeka iz plemena Gifar, koji je sam ovdje došao, pa da vaše karavane više ne mogu proći kraj tog plemena? Zar hoćete da navučete njihov dodatni bijes na vas pa da gubici budu ogromni?“

Oni shvatiše da je u pravu i pustiše Ebu Zerra da ide. Očito je argument ekonomskih interesa bio vrlo prihvatljiv. Muhammed je shvatio da bi se incident mogao ponoviti i on odluči da Ebu Zerra pošalje u njegovo pleme da prenese vijesti o vjeri i da poučava vjeri u svome plemenu. Nitko nije očekivao rezultate koji su se dogodili u tom plemenu. Nakon Hidžre, trinaest godina nakon ovoga događaja, cijelo pleme Gifar došlo je u Medinu kao muslimansko. Nekadašnji razbojnici, kriminalci i pljačkaši bili su potpuno preobraćeni.​[20]

Ebu Bekr u ovo rano vrijeme islama odabrao je nekoliko ljudi i ponudio im novu vjeru. Birao ih je na osnovu njihovih moralnih vrijednosti, birao je povjerljive i poštene, birao je one kojima se mogao povjeriti. Pozvao je Zubejra ibnul Avvama, Abdurrahmana ibn Avfa, Erkama ibn Ebi Erkama, Ebu Ubejdu ibnul Džerraha, Osmana ibn Affana, Osmana ibn Maz'una, Sa'ada ibn Ebi Vekkasa, Se'ida ibn Zejda (s njim islam prihvati i njegova žena Fatima, sestra Omera ibnul Hattaba), a malo kasnije, Allah je uputio Talhu ibn Ubejdullaha da upita Ebu Bekra o islamu zbog jednoga njegovoga doživljaja u snu. Islam se nastavio širiti pa je Habbab ibn El Erett osjetio čistoću i ljepotu islama. Islam je ubrzo ispunio i dušu Abdullaha ibn Mes'uda. Raznolike su priče prvih nositelja misije, njihova će imena zauvijek biti upisana zlatnim slovima u povijesti islama. Njihova imena poznata su, zabilježena i čuvana među muslimanima. Svako navedeno ime nosi posebnu priču. Ova imena vrijedi spomenuti zato što su priče njihovih života u islamu ispričane obiteljskim dramama koje su proživljavali i emocijama koje su osjećali. Živjeli su događaje koji su usmjeravali povijest ovoga dijela svijeta i šire, a sve to je bilo praćeno nastavkom Objave koja je razgaljivala srca, čistila nutrinu, jačala njihove međusobne veze, koje ranije nisu postojale, jer su često bili razdvajani klasom, rasom i na mnoge druge načine. Objava je usmjeravala sve misli i sva djela u samo jednom smjeru – k Allahu Jedinom, Milostivom. Svaka obavljena molitva udaljavala je ove ljude od društva idolopoklonika, društva prljavoga elitizma, društva nebrige za druge i društva ubijanja ženske djece. U njima je sve više jačala želja da podijele sa svijetom svu onu ljepotu koju su Allahovom odredbom i mudrošću još držali u sebi, suzdržavajući se od potpuno javnoga ispovijedanja vjere.

Među prvima islam je primio Sa'd ibn Ebi Vekkas, ugledni sedamnaestogodišnji mekkanski mladić. Prije samoga ulaska islama u njegovo čisto srce, sanjao je san koji je sam kasnije kazivao. Sanjao je kako se utapa u dubokoj tami u kojoj ga je obasjao mjesec. Išao je za njim, a vidio je neke ljude koji su već išli prema tom mjesecu. To su bili Zejd ibn Haris, Alija ibn Ebi Talib i Ebu Bekr. Pitao ih je u snu: 

„Odakle vi ovdje?“. Oni odgovoriše: 

„Od maloprije“. 

Na javi odgovorio je na poziv Ebu Bekra i u tome je prepoznao ostvarenje svoga sna. Islam, kao svoj životni izbor, uze i Abdurrahman ibn Avf, još jedan od ashaba​[21] kojima je obećan Džennet dok su još bili živi​[22]. Svima njima zajedničko je to da njihove obitelji i njihova okolina nisu nimalo blagonaklono gledali na njihov izbor, već su počele emotivne ucjene, pa čak i mržnja od strane nekih članova uže i šire obitelji. Njihove obitelji još su jedan način na koji se pročulo za širenje Muhammedove misije. Potrebno je naglasiti da je izrazito pogrešno isticati da su islam prihvaćali isključivo robovi, siromašni i slabi, motivirani poboljšanjem vlastitoga položaja u društvu. Islam su prihvaćali i bogati i ugledni koji su htjeli izgradnju boljega društva. Islam, od samoga početka, kao svoju odliku ima raznolikost. 

Islam, kao prirodan izbor, prihvaća i osoba imena Seid ibn Zejd. Zašto prirodan izbor? On je bio sin čovjeka imena Zejd​[23], a taj nekadašnji stanovnik Mekke ni prije pojave islama nije vjerovao u kipove., Zejd je smatrao da ne može postojati više od Jednog Boga i žudio je za tim da spozna Jedinoga Boga i da Mu robuje onako kako će On biti zadovoljan. Iako je umro prije Muhammedovoga poslanstva, njegov sin prihvatio je islam kao prirodan izbor zbog očevih uvjerenja te je tako unio svjetlo u ovu časnu obitelj. Seidova supruga Fatima, koja je i sama prihvatila novu vjeru, bila je sestra poznatoga lika u povijesti islama Omera ibnul Hattaba, koji je u ranoj fazi misije, potaknut pričama koje su počele kružiti Mekkom o onima koji su prelazili na novu vjeru, napadao, vrijeđao, pa čak i tukao one koji su prihvaćali islam.  Kako bi sačuvao svoju suprugu Fatimu, Se'id isprva drži u tajnosti prihvaćanje islama. 

Abdullah ibn Mes'ud bio je mlad, nizak, sitan, siromašan najamnik tamne boje kože koji je čuvao stoku bogatim stanovnicima Mekke. Čuo je priče o novoj pojavi u gradu, ali nije posebno obraćao pažnju na to. To nije bilo važno njemu, siromašnome pastiru koji je samo htio tiho raditi svoj posao. Ionako ga nitko nikada ne bi ni pitao za mišljenje. U jednoj dolini čuvao je stoku Ukbeta ibn Ebi Mu'ajta, uglednika iz Mekke. Vidio je da prilaze dva čovjeka. Kad su prišli, jedan od njih upita:

„Mladiću, imaš li malo mlijeka da nam daš da pijemo?“

„Meni je stado dato na čuvanje, kao povjerenje, i neću vam dati“ – odgovorio je.

„A imaš li među ovcama neku koja se nije janjila?“ – nastavili su pitanjem. Ovca koja se nije janjila ne bi ni trebala imati mlijeka pa onda takvu može približiti.

„Imam“ – odgovorio je i doveo jednu od takvih ovaca. Taj čovjek dohvati ovcu, potare njezino vime i zamoli Allaha. Vime se ispuni mlijekom. Drugi čovjek donese izdubljeni kamen, pa pomuzoše u njega i napiše se obojica. Iznenađeni Abdullah ibn Mes'ud promatrao je ovu scenu, nije mu bilo jasno kako se ovo dogodilo i tiho reče jednom od te dvojice:

„Pouči me tom govoru.“

Čovjek ga pogleda, blagi osmijeh bio je na njegovom licu, pa mu reče:

„Ti si već poučen.“ 

Taj čovjek bio je Muhammed, a s njim je bio njegov vjerni pratitelj Ebu Bekr.

Zašto je Muhammed tako odgovorio? Uvidio je pronicljivost i poštenje kod Abdullaha ibn Mes'uda i riječima „Ti si već poučen.“ iskazao mu je poštovanje koje članovima društva toga statusa nije iskazivano. Abdullah ibn Mes'ud prihvatio je islam i od tada je slušao Kur'an, pratio je Objavu, uživao je u ljepoti kur'anskog izraza, a i drugi su uživali kada ga je on učio. 

Godinama kasnije i kilometrima daleko, u Medini, džamija Allahovoga Poslanika svjedočit će dirljivoj sceni. Abdullah ibn Mes'ud u vrijeme te scene više nije bio siromašni, bezvrijedni pastir u Mekki, a Muhammed više nije bio na početku svoje misije. Kur'an je imao već dosta sadržaja, islam se već uvelike širio. Tada Muhammed pozove Abdullaha ibn Mes'uda i reče mu: 

„Uči mi Kur'an.“ Skromni Abdullah, reče:

„Kako da ti ga učim kad je tebi objavljen, Allahov Poslaniče?“

Muhammed reče: „Volim slušati druge kako ga uče.“

Dalekom prošlošći činilo se ono vrijeme kada je Abdullah ibn Mes'ud bio siromašni najamnik, koji čuvajući povjereno mu stado ne htjede dati ovčjega mlijeka dvojici ljudi, ne znajući tko su. Ostao je Abdullah ibn Mes'ud pouzdan, pošten i odgovoran – islam je u njemu samo ojačao te vrijednosti i učinio ih temeljem života. Učio je Abdullah pred Muhammedom, a Allah ga je nadahnuo da uči iz sure En-Nisa', učio je i učio, a pred sami kraj učenja, izgovarao je Allahove riječi: 

وَمَاذَا عَلَيْهِمْ لَوْ آمَنُواْ بِاللّهِ وَالْيَوْمِ الآخِرِ وَأَنفَقُواْ مِمَّا رَزَقَهُمُ اللّهُ وَكَانَ اللّهُ بِهِم عَلِيمًا❂إِنَّ اللّهَ لاَ يَظْلِمُ مِثْقَالَ ذَرَّةٍ وَإِن تَكُ حَسَنَةً يُضَاعِفْهَا وَيُؤْتِ مِن لَّدُنْهُ أَجْرًا عَظِيمًا❂فَكَيْفَ إِذَا جِئْنَا مِن كُلِّ أمَّةٍ بِشَهِيدٍ وَجِئْنَا بِكَ عَلَى هَـؤُلاء شَهِيدًا❂

“Što bi im bilo da su u Allaha vjerovali, u onaj svijet vjerovali i udjeljivali od onog čime ih je Allah opskrbio? Allah o njima sve zna. Allah neće nikome nepravdu učiniti ni trunku. Dobro djelo On će umnožiti, a još će i od Sebe dati posebno veliku nagradu. A što će tek biti kad iz svakog naroda dovedemo svjedoka, a tebe dovedemo kao svjedoka protiv ovih?!“ (En Nisa', 4:39-41)

Ovdje Muhammed  reče: 

„Dosta... Dovoljno je...“. 

Prenu se Abdullah ibn Mes'ud iz učenja i pogleda blagoslovljeno lice Božjeg Poslanika. Vidio je blistave suze kako iz njegovih očiju silaze u bradu. 

„Dovoljno je“, ponovi Muhammed.​[24]

Zašto suze? Teško mu je bilo, žalio je za svima onima koji su iskliznuli iz njegovih ruku, oni su za njega kao nježni leptiri koji padaju u zapaljenu vatru, on ih pokušava spriječiti, ali ih ne uspijeva sve spriječiti. On ih drži za struk da ih spriječi da padnu u vatru, govori im: „Bježite od vatre“, a oni ga nadjačavaju i bezglavo u vatru srljaju. Teško mu je zbog toga... U jednoj od kasnijih Objava Allah se obraća ljudima, prenoseći im unutarnje Muhammedovo stanje, hvaleći njegovu nježnost i ističući veličinu njegove želje da svakome pomogne: 

لَقَدْ جَاءكُمْ رَسُولٌ مِّنْ أَنفُسِكُمْ عَزِيزٌ عَلَيْهِ مَا عَنِتُّمْ حَرِيصٌ عَلَيْكُم بِالْمُؤْمِنِينَ رَؤُوفٌ رَّحِيمٌ❂فَإِن تَوَلَّوْاْ فَقُلْ حَسْبِيَ اللّهُ لا إِلَـهَ إِلاَّ هُوَ عَلَيْهِ تَوَكَّلْتُ وَهُوَ رَبُّ الْعَرْشِ الْعَظِيمِ❂

„Uistinu vam je došao Poslanik, jedan od vas, teško mu je zbog onog što će vas snaći, itekako mu je stalo da povjerujete; posebno je prema vjernicima blag i milostiv. Ako se oni okrenu (Muhammede), reci (nek' znaju): „Dovoljan mi je Allah, nema boga osim Njega. Na Njega se oslanjam i On je Gospodar Arša veličanstvenog“. (Et Tevbe, 9:128-129)

Rasla je ova mala muslimanska zajednica u Mekki pod Muhammedovim vodstvom, ojačana mišlju da dolazi Objava koja u ovom razdoblju nije dolazila u velikim količinama, već je proces bio vrlo postepen. Iz njihovih misli i postupaka izbacivani su ostaci džahilijjeta​[25]. Muslimani su se okupljali i u kući jednoga mladića koji je prihvatio novu vjeru, a taj mladić zvao se El Erkam ibn Ebi Erkam. Zajedno su obavljali namaz, razgovarali o tome kako čuvati plemenite vrijednosti u društvu, njegovali su vjeru u Jednoga Boga. Uglednici Mekke počinju obraćati pažnju na Muhammeda i njegovu grupu,  ali ismijavanje je i dalje dominiralo njihovim narativom o Muhammedu. Između ostaloga, govorili su za Muhammeda da ga Kur'anu poučava netko od onih koji nisu vjerovali u kipove, govorili su da ga netko poučava tom govoru za koji su već načuli da ima neku posebnu ljepotu. Stanovnici Mekke njegovali su kulturu usmene riječi i znali su prepoznati kvalitetan izraz u kojem god  obliku on bio. Već su ovdje uglednici plemena Kurejš uvidjeli da se sve više širi „problem Muhammed“. Dogodio se slučaj jednoga običnoga roba koji je radio kao kovač i koji je bio bezvrijedan u njihovim očima. To je slučaj Habbaba ibn Eretta. Njegova vlasnica bila je žena imena Umm Anmar i ona nikako nije mogla prihvatiti da je njezin rob prihvatio islam. Okupila je nekoliko mladića i poslala ih na mjesto gdje je Habbab radio s ciljem da ga ispitaju i „uvjere“ da se vrati pravoj vjeri. Habbab im odmah reče da on slijedi Muhammeda, Božjega Poslanika, i oni navale na njega. Došlo je do tučnjave, Habbab je ozbiljno ozlijeđen,  vijest o incidentu dođe i do ostalih vođa Kurejša, koji tada odlučiše da je vrijeme da poduzmu ozbiljnije mjere. 

Dogovor je pao - svaki klan „rješava“ pitanje muslimana unutar sebe, tj. svaki klan kažnjava muslimane u svome klanu da bi ih se, makar i silom, odbilo od slijeđenja te nove vjere koja „kvari društvo“. To se dogodilo gotovo u isto vrijeme kada je stigla naredba za otvoreno pozivanje u islam.  

PODRŠKA (3. – 4. godina poslanstva)

(Dolazi naredba za javno djelovanje i Objava dolazi do razdoblja „podrške“ Muhammedu, jer tada počinju snažni napadi na njegovu osobnost i njegove sljedbenike)

Tri godine nakon sudbonosnoga događaja u pećini Hira, nakon tri godine čvrstoga, postupnoga odgoja prve generacije, nakon tri godine gradnje neraskidivih veza među prvim muslimanima, nakon tri godine u kojima su osnaženi oni koji će ponijeti misiju do njezinoga ostvarenja, u vrijeme prvih istaknutih netrpeljivosti prema muslimanima, Muhammedu dolazi Objava koja najavljuje sljedeći korak: 

وَإِنَّهُ لَتَنزِيلُ رَبِّ الْعَالَمِينَ❂نَزَلَ بِهِ الرُّوحُ الْأَمِينُ❂عَلَى قَلْبِكَ لِتَكُونَ مِنَ الْمُنذِرِينَ❂بِلِسَانٍ عَرَبِيٍّ مُّبِينٍ❂وَإِنَّهُ لَفِي زُبُرِ الْأَوَّلِينَ❂أَوَلَمْ يَكُن لَّهُمْ آيَةً أَن يَعْلَمَهُ عُلَمَاء بَنِي إِسْرَائِيلَ❂وَلَوْ نَزَّلْنَاهُ عَلَى بَعْضِ الْأَعْجَمِينَ❂فَقَرَأَهُ عَلَيْهِم مَّا كَانُوا بِهِ مُؤْمِنِينَ❂كَذَلِكَ سَلَكْنَاهُ فِي قُلُوبِ الْمُجْرِمِينَ❂لَا يُؤْمِنُونَ بِهِ حَتَّى يَرَوُا الْعَذَابَ الْأَلِيمَ❂فَيَأْتِيَهُم بَغْتَةً وَهُمْ لَا يَشْعُرُونَ❂فَيَقُولُوا هَلْ نَحْنُ مُنظَرُونَ❂أَفَبِعَذَابِنَا يَسْتَعْجِلُونَ❂أَفَرَأَيْتَ إِن مَّتَّعْنَاهُمْ سِنِينَ❂ثُمَّ جَاءهُم مَّا كَانُوا يُوعَدُونَ❂مَا أَغْنَى عَنْهُم مَّا كَانُوا يُمَتَّعُونَ❂وَمَا أَهْلَكْنَا مِن قَرْيَةٍ إِلَّا لَهَا مُنذِرُونَ❂ذِكْرَى وَمَا كُنَّا ظَالِمِينَ ❂وَمَا تَنَزَّلَتْ بِهِ الشَّيَاطِينُ ❂وَمَا يَنبَغِي لَهُمْ وَمَا يَسْتَطِيعُونَ ❂إِنَّهُمْ عَنِ السَّمْعِ لَمَعْزُولُونَ❂فَلَا تَدْعُ مَعَ اللَّهِ إِلَهًا آخَرَ فَتَكُونَ مِنَ الْمُعَذَّبِينَ ❂وَأَنذِرْ عَشِيرَتَكَ الْأَقْرَبِينَ ❂وَاخْفِضْ جَنَاحَكَ لِمَنِ اتَّبَعَكَ مِنَ الْمُؤْمِنِينَ❂

„On (Kur'an) doista je objava Gospodara svjetova, donosi ga povjerljivi Džibril na tvoje srce, da budeš opominjač, na jasnom arapskom jeziku. Spomenut je on u knjigama ranijih poslanika, zar im nije dokaz to što za njega znaju učeni među sinovima Israilovim? Da smo ga objavili nekom strancu i da im ga on uči, ne bi oni vjerovali u njega. Tako smo ga uveli u njihova srca (oni znaju da je istina, ali i dalje ne vjeruju) i neće vjerovati dok ne vide bolnu kaznu koja će im doći iznenada, a da oni neće ni osjetiti. Reći će: „Hoće li nam se dati još malo vremena?“ Zar to oni našu kaznu požuruju? Misliš li da, ako im damo da uživaju godinama, pa im dođe ono čime im se prijeti, zar će imati išta od užitaka tog života? Nijedan grad nije uništen a da nije imao opominjače da bi pouku primili, nismo bili nepravedni. Kur'an ne donose šejtani, nezamislivo je to, ne mogu to oni, ne mogu ga prisluškivati. Ne zazivaj s Allahom drugog božanstva, pa da budeš kažnjen. Opominji svoju blisku rodbinu i ljubazan budi prema vjernicima koji te slijede. A ako te ne budu poslušali, ti reci: „Čist sam od onog što radite.“​[26]​ (Eš-Šu'ara, 26:192 – 215)

Ovaj kur'anski ulomak govori o prirodi i izvoru Kur'ana, govori o utjecaju Kur'ana na srca onih koji odlučiše da ne povjeruju u njega, zatim širi vidike ove misije, uvodi različite opominjače u priču i čini Muhammeda jednim od opominjača, uz naglasak da krene od bliže rodbine, pa tko ga bude slijedio, neka bude izrazito ljubazan prema takvome, a ako rezultat bude suprotan, samo naglasi, Muhammede, da nemaš ništa s njihovim djelima. Ovaj korak nije bio nimalo lagan, vijesti o njegovoj misiji već su se širile, protivnici su već zauzeli svoje pozicije i prilazili su ideji islama s podsmijehom. Došlo je vrijeme da se počne s javnim ispovijedanjem vjere. Muslimani su duhovno ojačali, bili su puni odlučnosti i želje da otpočnu s javnim pozivanjem. 

U takvoj atmosferi u kojoj Muhammed nije znao što može očekivati, pozvao je svoju širu obitelj i okupilo se oko 45 osoba. Pozvao je osobe koje su pripadale njegovom klanu unutar plemena Kurejš, a to je klan Benu Hašim. Tu su bili Ebu Talib (kao vođa klana), Ebu Leheb, Hamza ibn Abdul Muttalib, El Abbas ibn Abdul Muttalib, Ebu Sufjan ibnul Haris ibn Abdul Muttalib i drugi, a svi oni poveli su i svoju mušku djecu. Baš kada je Muhammed poželio početi sa svojim izlaganjem, jedan od njegovih amidžaprogovori kako bi obeshrabrio Muhammeda, istupajući krajnje bezobrazno i nametljivo, a što Muhammedu nikako nije bilo lako za podnijeti.

Ebu Leheb reče:  

„Evo, ovo su tvoje amidže i amidžići, pa govori! Ostavi prazne priče, a znaj da tvoj narod pred svim Arapima ne predstavlja nikakvu snagu. Ja sam ti najbliži i dovoljna su ti tvoja braća, a ako nastaviš da propovijedaš ono sa čime si došao, na tebe će nasrnuti svi klanovi u Kurejšu. U tome će im pomoći i ostali Arapi. Ne znam ima li ikoga da je svojoj obitelji nanio više zla od tebe.“ ​[27]

Ovakav govor duboko pogodi Muhammeda. Poznavao je Ebu Leheba, znao je koliko je on ugledan u svome društvu i koliko je bio cijenjen zbog svoga porijekla, ljepote i mnogih drugih tada cijenjenih osobina. Čak je bio i vrlo blizak Muhammedu. Muhammedove kćerke bile su zaručene za njegove sinove. Znao je da će biti teško protiv Ebu Leheba. Muhammed u sebi donese odluku da na ovome skupu ipak ne iznese ono što je namjeravao. Vjerojatno je to odlučio jer mu je bilo teško zbog ovakvoga dočeka Ebu Leheba, koji nije bio nevažna osoba. Ebu Leheb je, kako se može iščitati iz povijesnih izvora, naslijedio položaj vođe klana nakon Ebu Talibove smrti. Muhammed ih je ponovno pozvao već sljedećega dana i tada im ipak iznese svoju misiju. Ebu Talib, kao vođa klana, preuze riječ i obeća mu da će ga štititi, ali da osobno nije spreman napustiti vjeru pretka Abdul Muttaliba. Ebu Leheb i tu je reagirao pa viknuo: 

„Sramota je ovo, spriječite ga prije nego vas zavede!“ 

Dodatnih komentara gotovo da nije bilo. Razmišljanje obuze prisutne, razmišljali su kako da se odnose prema ovoj misiji ̶  zaslužuje li podsmijeh ili ju treba podržati? Vjerovati Muhammedu ili spriječiti sramotu širenja priča o pripadniku njihovoga klana? Je li on zaista poslanik ili je samo lud?

Nakon Ebu Talibovoga obećanja i završetka ovoga sastanka, Muhammed izađe iz kuće, popne se na obližnje brdo Saffa i otamo pozva na okupljanje ostale Kurejšijes ciljem širenja misije. Upita ih: 

„Što mislite, kad bih vas obavijestio da se napadačka vojska nalazi iza brda, biste li mi povjerovali?“

„Da, nikad nam nisi lagao.“ – odgovoriše, ne znajući na što dalje cilja Muhammed.

„Poslan sam vam kao poslanik, da vas upozorim na tešku patnju i kaznu koja vas čeka. Kurejšije, spasite sebe od vatre! Fatima, kćeri Muhammedova, spasi sebe od vatre, tako mi Allaha, ja za vas ništa ne mogu učiniti kod Allaha.“ 

Ovaj događaj, Objavom inspiriran, bio je potpuni presedan i izazvao je šok u društvu Mekke. Koncepcija viđenja plemena, i općenito mekkanskoga društva, u nekoliko rečenica biva potpuno srušena ovakvim izlaganjem. U njihovim očima, sva vrijednost nekoga čovjeka ovisila je o njegovogom položaju u plemenu io snazi njegova plemena. Svako dobro koje se može zaslužiti na ovome ili na  budućemu svijetu u njihovim očima ovisilo je o porijeklu toga čovjeka. Sve drugo bilo je nevažno u usporedbi s plemenskim vezama. Muhammedovo obraćanje iz korijena mijenja takav stav. Ni ljudima iz njegovoga plemena, kao ni njegovoj najbližoj obitelji poput kćerke Fatime, neće pomoći ta bliska rodbinska veza ako ne prihvate poziv, ako se ne odazovu, ako ne budu gradili društvo na pozitivnim vrijednostima, ako ne budu mijenjali štetne navike, ako ne budu čuvali i branili sve slojeve društva i ako ne odbace elitizam. Nikakva veza, osim veze kroz te pozitivne vrijednosti, nije vrijedna spomena i neće biti od koristi. Nije dovoljna ni veza površinskoga svjedočenja vjere, ako to svjedočenje ne prati istinsko promoviranje pozitivnih vrijednosti i svako udruživanje s ciljem eksploatacije, makar bilo ogrnuto plaštom vjere, ne može biti prihvaćeno. Vremenom će se kroz Objavu sve detaljnije govoriti o licemjerstvu, izokretanju vrijednosti i o potrebi jasnih očitovanja u slijeđenju dobra. 

Muhammedovo izlaganje na početku javnoga pozivanja odjeknulo je mekkanskim društvom. Nekoliko

